पर्णांग की कुछ प्रजातियों का प्रयोग भोजन का स्वाद बढाने तथा भोजन में सुगंध पैदा करने के लिये भी किया जाता है। इनमें मुख्यतः एंजियोप्टेरिस इवेक्टा, पोलिपोडियम फाइमेटोड्स, पो. वल्गेर, एडियेन्टम कैपिलस-वैनेरीस तथा ड्राइयोप्टेरिस क्रिस्टेटा शामिल हैं। वैज्ञानिक मेय (1921) के अनुसार एडियेन्टम कैपिलस-वेनेरीस प्रजाति के पौधों में गैलिक अम्ल, टैनिक अम्ल तथा तात्विक तेल के अंश मौजूद होते हैं जो भोजन में रुचिर स्वाद उत्पन्न करते हैं तथा भोजन को और स्वादिष्ट बना देते हैं।